Itsinda ry'abaririmbyi rya Yemba Voice rikubutse mu iserukiramuco rya Amani Festival ryaberaga muri Repubulika Iharanira Demukarasi ya Kongo , bavuze byinshi bungukiye mu kwitabira iri serukiramuco.
Iri tsinda rigizwe n'abasore batatu (Moses Mungabutsinze, Norbert Rusanganya, na Bill Ruzima ) biga mu ishuri ry'umuziki ryahoze ku Nyundo ubu rikorera I Muhanga , bakaba ari bamwe mu banyempano bagaragaza icyizere muri muzika.
Aba bahanzi baherutse gutumirwa mu iserukiramuco rikomeye ryaberaga muri Kongo Kinshasa aho baririmbye kuwa 11 Gahyantare 2018.
Iri serukiramuco ry'indirimbo n'imbyino ryabaga ku nshuro ya 5 ryitabiriwe n'abandi bahanzi bakomeye nka Chameleone na Maurice Kirya bo muri Uganda, Zao, Ferre Gola, Ira Irene, Anderson Mukwe, Dub Inc bo mu Bufaransa, n'abandi benshi.
Moses uhagarariye iri tsinda yabwiye Eachamps ko ari amahirwe akomeye bagize yo kuririmba mu iri serukiramuco ngarukamwaka rya Amani rikomeye rinatumirwamo abanyabigwi mu muziki.
Yagize ati "Icya mbere gikomeye twungutse ni ukuba twararirimbiye imbere yacu imbere y'imbaga ingana kuriya, ni ubwa mbere turirimbiye imbere y'abantu benshi, abantu bari hariya simbazi umubare gusa byatumye dutinyuka."